**Πολεμιστές σε ξένο μέτωπο** (Γαλλικά: Indigènes) είναι γαλλική πολεμική ταινία του 2006 σε σκηνοθεσία Ρασίντ Μπουσαρέμπ. Το καστ περιλαμβάνει τους Τζαμέλ Ντεμπούζ, Σαμί Νασερί, Ροσντί Ζεμ, Σαμί Μπουαζιλά, Μελανί Λωράν και Μπερνάρ Μπλανκάν.

Η ταινία αναφέρεται στη συμμετοχή στρατιωτών από τις γαλλικές αποικίες της Βόρειας Αφρικής στις Ελεύθερες Γαλλικές Δυνάμεις κατά τον Β' Παγκόσμιο Πόλεμο, όπου αντιμετώπισαν όχι μόνο τον ναζιστικό εχθρό, αλλά και τον ρατσισμό και τις ανισότητες. 

Η κυκλοφορία της ταινίας το 2006 συνέβαλε στη μερική αναγνώριση των συνταξιοδοτικών δικαιωμάτων στρατιωτών από πρώην γαλλικές αποικίες από τη γαλλική κυβέρνηση.

Υπόθεση
-------

Στη Γαλλική Βόρεια Αφρική το 1943 ο Β' Παγκόσμιος Πόλεμος βρίσκεται σε εξέλιξη. Μετά την απόβαση του συμμαχικού στόλου στην Αλγερία και το Μαρόκο, μεγάλος αριθμός ανδρών από αυτές τις χώρες που ήταν αποικίες της Γαλλίας κατατάσσονται στην Πρώτη Στρατιά των Ελεύθερων Γαλλικών Δυνάμεων για να πολεμήσουν μαζί με τους άλλους Συμμάχους εναντίον της ναζιστικής Γερμανίας και να απελευθερώσουν την «πατρίδα» Γαλλία από την κατοχή. Ο στρατός αποτελείται από δύο βασικά στοιχεία: Πιέ-νουάρ, δηλαδή ανθρώπους με ευρωπαϊκή καταγωγή και Αυτόχθονες (όπως είναι και ο τίτλος της ταινίας στα γαλλικά - Indigènes) κυρίως αφρικανικής καταγωγής. Οι «αυτόχθονες» με τη σειρά τους αποτελούνται από τρεις κύριες ομάδες: Αλγερινούς, Μαροκινούς και στρατεύματα από την Υποσαχάρια Αφρική.

Η ταινία αφηγείται την ιστορία μιας ομάδας «αυτοχθόνων» που κατετάγησαν: Ο Σαΐντ, ένας φτωχός βοσκός. Μαζί του είναι και άλλοι Αλγερινοί, ο Μεσαούντ, που θέλει να παντρευτεί και να εγκατασταθεί στη Γαλλία, και ο μορφωμένος Αμπντελκαντέρ, που επιδιώκει την ισότητα με τους εποίκους για τους αυτόχθονες πληθυσμούς της χώρας του. Συμμετέχουν επίσης δύο Μαροκινοί αδελφοί ο Γιασίρ και ο Λαρμπί, με σκοπό του Γιασίρ να είναι κάποιο κέρδος, ώστε να μπορέσει να παντρευτεί ο αδελφός του. 

Μετά από σύντομη εκπαίδευση, οι στρατιώτες αυτοί ταξιδεύουν στην Ευρώπη και μαζί με τα υπόλοιπα αποικιακά στρατεύματα κερδίζουν σημαντικές μάχες συμμετέχοντας αρχικά στην εισβολή των Συμμάχων στη Σικελία και στην Ιταλία και στη συνέχεια συμμετέχουν στην απόβαση στην Προβηγκία, για να απελευθερώσουν το νότο της Γαλλίας, ενώ οι σύντροφοί τους Γάλλοι στρατιώτες τους αντιμετωπίζουν υποτιμητικά. Συνεχίζουν βόρεια ακολουθώντας τον εχθρό μέχρι τα χωριά της Αλσατίας. Υπερασπίζονται ένα χωριό ενάντια στους Γερμανούς κατακτητές, όπου οι περισσότεροι θυσιάζονται για τη θετή τους πατρίδα.

Στη συνέχεια, η ταινία κινείται στη σημερινή εποχή. Ο ηλικιωμένος Αμπντελκαντέρ πηγαίνει σε ένα πολεμικό νεκροταφείο στην Αλσατία για να επισκεφτεί τους τάφους των συντρόφων του. Στη συνέχεια επιστρέφει στο μικρό του διαμέρισμα στη σύγχρονη Γαλλία. 

Η ταινία τελειώνει με τον υπότιτλο ότι από το 1959 (μεσούντος του πολέμου της Αλγερίας για την ανεξαρτησία) οι συντάξεις των στρατιωτών από τις υπερπόντιες αποικίες της Γαλλίας που ζούσαν στη Γαλλία δεν είχαν πλέον καμία αύξηση μετά την ημερομηνία ανεξαρτησίας της χώρας καταγωγής τους.

Βραβεία και διακρίσεις
----------------------

* Οι ηθοποιοί Τζαμέλ Ντεμπούζ, Σαμί Νασερί, Ροσντί Ζεμ, Σαμί Μπουαζιλά και Μπερνάρ Μπλανκάν κέρδισαν το βραβείο ανδρικού ρόλου στο Φεστιβάλ Κινηματογράφου των Καννών το 2006.
* Η ταινία κέρδισε το βραβείο Φρανσουά Σαλέ. Ήταν επίσης υποψήφια για το Όσκαρ Καλύτερης Ξενόγλωσσης Ταινίας.

Παραπομπές
----------

1. ↑  www.filmaffinity.com/es/film158301.html. Ανακτήθηκε στις 14  Απριλίου 2016.
2. 1 2 3 4 5 6 7 8 9 10 11 12  www.imdb.com/title/tt0444182/fullcredits. Ανακτήθηκε στις 14  Απριλίου 2016.
3. 1 2 3 4  www.allocine.fr/film/fichefilm\_gen\_cfilm=58934.html. Ανακτήθηκε στις 14  Απριλίου 2016.
4. 1 2 3  www.adorocinema.com/filmes/filme-58934/. Ανακτήθηκε στις 14  Απριλίου 2016.
5. 1 2  *europeanfilmawards.eu*. 5184. Ανακτήθηκε στις 26  Αυγούστου 2021.
6. 1 2 3 4 5 6  (Τσεχικά) *Česko-Slovenská filmová databáze*. 2001.
7. 1 2 3 4 5 6 7 8 9  www.europeanfilmacademy.org/2006.122.0.html. Ανακτήθηκε στις 21  Μαρτίου 2020.
8. ↑ . «imdb.com/title/Indigènes».
9. ↑ . «allocine.fr/film/fichefilm\_gen\_cfilm=Indigènes».
10. ↑  « Les indigènes ont découvert la société française » , Benjamin Stora, historien, *le Monde*, 26/9/2006.
11. ↑ . «rogerebert.com/reviews/days-of-glory-indigenes».
12. ↑ . «festival-cannes.com/en/films/indigenes».